Harrison Ngau Laing

Harrison Ngau Laing, nado en 1959, é un ecoloxista e político malaisiano, membro do pobo kayan. Foi galardoado co Premio Medioambiental Goldman en 1990 polo seu traballo para evitar a deforestación da rexión de Sarawak. Foi membro do Parlamento de Malaisia de 1990 a 1995.

 Traxectoria 
Harrison Ngau naceu en 1959 na súa aldea natal en Long Keseh, que está situada preto do río Baram na rexión norte de Sarawak. En 1976, unha empresa madeireira chamada WTK (forma abreviada para o fundador da empresa, Wong Tuong Kwang) foi á súa aldea. Harrison era un mozo de 17 anos que acababa de completar o segundo último ano da súa escola secundaria en Marudi. Volveu á súa aldea para unhas vacacións de Nadal cando se convocou unha gran reunión na súa casa comunal. Os veciños só se decataron de que a empresa WTK acababa de recibir unha concesión detrás da súa casa comunal cando a empresa apareceu con excavadoras, maquinaria pesada e motoserras diante deles. Os veciños inicialmente discutiron a idea de deter os madeireiros, pero cando os traballadores da empresa lles enviaron unhas galletas e Coca-Cola, os veciños aceptaron a comida e a resistencia diminuíu. Máis tarde descubriuse que dous veciños da casa comunal posuían accións noutra empresa madeireira propietaria da concesión. Venderon a concesión a WTK e obtiveron un bo beneficio. Como Harrison era o único que sabía escribir, ofreceuse a escribir cartas á empresa. Máis tarde, WTK acordou pagar unha compensación de RM 2 (0,60 USD) por cada tonelada de madeira extraída da súa zona.

Harrison entón pasou a traballar nun hotel en Miri, unha fábrica de xeo, e coa petroleira Shell. En 1980, comezou a filial de Sarawak de Sahabat Alam Malaysia (SAM), unha organización ambiental e de dereitos humanos en Malaisia. Foi a Marudi e alugou unha oficina para a súa organización. En novembro de 1980, estaba casado con Uding, de 17 anos, outra kayan dunha aldea próxima. Criaron catro fillos e seguen facendo campaña contra as empresas madeireiras na rexión de Baram. A primeira protesta foi no río Apoh contra a empresa madeireira Samling. Os kayan de tres casas longas foron a ameazar aos empregados da empresa. A empresa acordou entón pagar unha indemnización ás tres casas longas. A organización de Harrison estaba implicada principalmente no asesoramento dos pobos indíxenas no exercicio dos seus dereitos sobre a terra. A mediados da década de 1980, o pobo penan comezou a acudir á súa oficina cando eles mesmos tamén se viron afectados pola talla.

A meirande protesta produciuse en marzo de 1987 cando 4.700 indíxenas de 26 aldeas penan e seis casas comunais se presentaron simultaneamente para evitar que os madeireiros chegasen ao alto Baram e á rexión de Limbang. Ao redor de 200 excavadoras e 1.600 traballadores da madeira foron detidos durante varios meses. Despois duns meses, o bloqueo foi desmantelado á forza pola policía. O 27 de outubro de 1987, a Operación Lalang foi iniciada polo daquela primeiro ministro de Malaisia, Mahathir Mohamad. Harrison foi arrestado baixo a Lei de seguridade interna de 1960. Harrison foi trasladado a Miri e pasou unha noite nunha cela antes de ser transportado a Kuching nun vehículo todoterreo. Estivo detido durante 60 días e noites, mais non se presentou ningún cargo contra el. Harrison foi liberado en decembro de 1987. A detención de Harrison chamou a atención aos activistas ambientais e dos activistas dos dereitos humanos de todo o mundo. Eles escribiron cartas para protestar polas accións do goberno de Malaisia. Un ano despois, SAM recibiu o Premio Right Livelihood polo traballo de Harrison en Sarawak.

Harrison reciviu o Premio Medioambiental Goldman en 1990. Máis tarde utilizou os cartos do premio para financiar a súa campaña contra Barisan Nasional (BN) durante as eleccións xerais de Malaisia de 1990. Derrotou o viceministro de Fomento, Luhat Wan e converteuse en parlamentario pola circunscrición electoral de Baram. Porén, nas eleccións xerais de Malaisia de 1995, foi derrotado por outro candidato do BN Jacob Dungau Sagan.

 Notas 

Categoría:Nados en 1959
Categoría:Ecoloxistas de Malaisia
Categoría:Premio Medioambiental Goldman